Foto van swanger Oekraïense vrou internasionaal bekroonEvgeniy Maloletka het verlede jaar die foto in Marioepol geneem. (Foto: Ramon van Flymen/ANP MAG/AFP) ŉ Treffende foto van ŉ swanger vrou, ŉ slagoffer van die Russiese inval van Oekraïne, het Donderdag die Wêreld-persfoto van die Jaar-toekenning gewen. Die foto is deur die Oekraïense fotojoernalis Evgeniy Maloletka van die Associated Press-nuusagentskap geneem. Die foto wys hoe reddingswerkers Irina Kalinina (32) uit die puin van ŉ verwoeste hospitaal in die hawestad Marioepol dra. Haar baba, Miron, wat vernoem is na die woord vrede, is doodgebore nadat die stad in Maart verlede jaar gebombardeer is. Irina, wat haar maag vashou terwyl sy weggedra word, het ŉ halfuur ná die foto geneem is, gesterf. “Die paneel het gevoel dat hierdie foto die absurditeit en afgryse van oorlog vasvang,” het die paneel gesê terwyl die foto by ŉ seremonie in Amsterdam aangewys is die Wêreld-persfoto van die jaar. “Dit is ŉ akkurate voorstelling van die jaar se gebeure en bewyse van die oorlogsmisdade wat deur Russiese magte teen Oekraïense burgerlikes gepleeg is.” Maloletka en sy kollega, Mstyslav Chernov, het byna drie weke in Marioepol deurgebring en die gruwels van die oorlog gedokumenteer. “Vir my is hierdie foto een wat ek wil vergeet, maar ek kan nie,” het Maloletka in ŉ video gesê. “Ek hoop dat al die werk wat ons gedoen het, op een of ander manier mense sal help om te verstaan. Miskien sal dit gebruik word in ŉ saak oor Rusland se oorlogsmisdade.” (Foto: Ramon van Flymen/ANP MAG/AFP) Die Deense fotograaf Mads Nissen het die Berig van die Jaar-toekenning ontvang vir nege foto’s van mense se lewens onder die Taliban-regering. Die versameling foto’s staan bekend as “The Prince of Peace in Afghanistan” en is vir Politiken en Panos Pictures geneem. Nissen het in 2021 die Wêreld-persfoto van die jaar gewen vir ŉ foto van ŉ omhelsing tydens die Covid-19-pandemie. Die Armeense fotograaf Anush Babajanyan het die langtermyn-projektoekenning vir “Battered Waters” gewen. Dit is ŉ versameling foto’s oor watertekorte in Sentraal-Asië en is vir VII Photo en die National Geographic Society geneem. Die Egiptiese fotograaf Mohamed Mahdy het die oopformaat-toekenning gewen vir sy foto’s van ŉ vissersdorpie wat verdwyn.